22.9.2022.
HR
Službeni list Europske unije
C 363 A/11
Kako bi sastavilo popis uspješnih kandidata, povjerenstvo za odabir silaznim redoslijedom provjerava dokumente kandidata s najvećim brojem bodova sve dok se ne dosegne traženi broj uspješnih kandidata za svako područje.
Dokumentacija ostalih kandidata neće se provjeravati.
Stoga će na popisu uspješnih kandidata po područjima biti imena samo onih kandidata koji ispunjavaju uvjete, prešli su bodovni prag na svakom testu, a na testovima za procjenu općih kompetencija i kompetencija iz relevantnog područja bili su među najboljima po ukupnom broju bodova (od 170).
Ovdje je 170 zbroj najviših mogućih rezultata testova za provjeru općih kompetencija (70) i intervjua iz relevantnog područja (100).
Imena se na popisu navode abecednim redom.
Popisi uspješnih kandidata stavit će se na raspolaganje službama koje zapošljavaju novo osoblje.
Svi kandidati koji su prošli testove u centru za procjenu dobit će tzv. indeks kompetencija s kvalitativnim povratnim informacijama povjerenstva za odabir.
Taj indeks kompetencija uspješnih kandidata stavlja se na raspolaganje i službama koje zapošljavaju novo osoblje.
Činjenica da je kandidat uvršten na popis uspješnih kandidata ne podrazumijeva obvezu niti je jamstvo zapošljavanja. 5.
JEDNAKE MOGUĆNOSTI I RAZUMNE PRILAGODBE
EPSO se trudi provoditi politiku jednakih mogućnosti za sve kandidate.
Kandidati koji bi zbog invaliditeta ili zdravstvenog problema mogli imati poteškoća pri polaganju testova trebali bi to navesti u obrascu za prijavu i prema uputama podnijeti zahtjev za razumne prilagodbe, kako je opisano u Općim pravilima priloženima ovoj obavijesti (vidjeti Prilog III. točku 1.3.).
Ako to bude smatrao potrebnim nakon što razmotri zahtjev kandidata i relevantne popratne dokumente, EPSO može odobriti razumne prilagodbe.
Više o EPSO-ovoj politici jednakih mogućnosti i o tome kako zatražiti razumne prilagodbe možete pronaći na internetskim stranicama EPSO-a.